**Proces - verbal**

**al ședinței ordinare a Consiliului Județean Vrancea**

**din data de 30 ianuarie 2025**

În data de 30 ianuarie 2025, la sediul Consiliului Județean Vrancea din Focșani, b-dul Dimitrie Cantemir nr. 1, a avut loc ședința ordinară a Consiliului Județean Vrancea. Lucrările ședinței au fost conduse de președintele Consiliului Județean Vrancea, domnul Nicușor Halici.

Președintele Consiliului Județean Vrancea, domnul Nicușor Halici, a deschis ședința ordinară, convocată prin Dispoziția nr. 16 din 23 ianuarie 2025, cu îndeplinirea procedurilor legale în materie. Ședința s-a desfășurat cu prezența fizică a aleșilor județeni, caracterul public al acesteia fiind asigurat prin publicarea pe site a minutei, imediat după ședința și prin transmiterea dezbaterilor online.

Cvorumul necesar pentru ca ședința să fie legal constituită a fost întrunit, prezenți fiind 31 de consilieri județeni din 31 de consilieri județeni în funcție.

Președintele Consiliului Județean Vrancea a precizat că au fost îndeplinite toate procedurile impuse de Codul Administrativ, proiectele înscrise pe ordinea de zi fiind însoțite de rapoartele compartimentelor de resort și de avizele comisiilor de specialitate.

În conformitate cu prevederile legale, domnul președinte Nicușor Halici a dat cuvântul înlocuitorului de drept al secretarului general al județului, doamna Mățău Camelia, pentru a supune spre aprobare procesul-verbal al ședinței ordinare din 19 decembrie 2024.

**Fiind supus votului, procesul -verbal a fost aprobat cu unanimitate de voturi.**

Președintele Consiliului Județean Vrancea, domnul Nicușor Halici, a precizat că prin Încheierea de ședință din 30.12.2024 pronunțată de Tribunalul Vrancea-Secția I civilă în dosarul nr. 2059/91/2024, rămasă definitivă, domnului Nedelcu Florin i s-a validat mandatul de consilier județean, astfel încât îi revine obligația depunerii jurământului.

După prezentarea procedurii depunerii jurământului de către înlocuitorul de drept al secretarului general al județului, domnul Nedelcu a depus jurământul, apoi s-a alăturat colegilor consilieri județeni în sală.

S-a mai precizat că domnul Nedelcu Florin va face parte din Comisia 1 Prognoze, finanțe, patrimoniu.

**Din acest moment, numărul consilierilor județeni în funcție a devenit 32, prezenți la ședința fiind 32.**

Întrucât ordinea de zi a ședinței ordinare a fost anexă la dispoziția de convocare, președintele consiliului județean a dat citire proiectului de hotărâre definitivat după convocarea ședinței, respectiv „ Repartizarea pe unitățile administrativ-teritoriale din județul Vrancea a sumelor defalcate din TVA și a cotelor defalcate din impozitul pe venit estimate a se repartiza Județului Vrancea pe anii 2025-2028” , proiect cu care a propus suplimentarea ordinii de zi. A mai precizat că acesta a parcurs etapele impuse de Codul Administrativ, având raportul și avizul cerute de lege.

**Atât suplimentarea ordinii de zi, cât și ordinea de zi a ședinței au fost aprobate cu unanimitate de voturi.**

Președintele consiliului județean a reamintit consilierilor prezenți obligația de a nu participa la adoptarea proiectelor de hotărâri în care ar putea fi în conflict de interese, precizând totodată că nu a fost depus nici un amendament la proiectele de hotărâri supuse dezbaterii.

**S-a trecut la dezbaterea proiectelor de hotărâri înscrise pe ordinea de zi:**

**La punctul 1** proiectul privind „ Desemnarea unor consilieri județeni care vor face parte din Autoritatea Teritorială de Ordine Publică Vrancea”.

Președintele Consiliului Județean Vrancea, domnul Nicușor Halici, a solicitat liderilor de grup sa facă propuneri. Astfel, din partea Grupului PNL au fost propuși domnii Cel - Mare Ionel și Crețu Adrian Vasile, din partea Grupului PSD, domnii Melinte Vasile, Marin Vasile și Milea Lionida, iar din partea AUR a fost propus domnul Tobolcea Valentin.

Nemaifiind alte propuneri, toți cei propuși au acceptat să fie nominalizați pe buletinul de vot.

Președintele consiliului județean a solicitat secretariatului tehnic să completeze buletinele de vot cu persoanele nominalizate și a propus să se treacă la dezbaterea următorului punct de pe ordinea de zi. Propunerea a fost adoptată în unanimitate.

**La punctul 2** proiectul privind „ Aprobarea Planului de restructurare a Centrului de Integrare prin Terapie Ocupațională Odobești – Direcția Protecția Persoanelor cu Dizabilități și alte Persoane Vulnerabile pentru anul 2025 din cadrul Direcției Generale de Asistență Socială și Protecția Copilului Vrancea”.

**Fiind supus votului, proiectul de hotărâre a fost** **adoptat în unanimitate.** (33 voturi ”pentru”)

**La punctul 3** proiectul privind „ Actualizarea valorilor de inventar pentru bunurile imobile și mobile aparținând domeniului public și privat al județului Vrancea”.

**Fiind supus votului, proiectul de hotărâre a fost adoptat în unanimitate.** (33 voturi ”pentru”)

**La punctul 4** proiectul privind „ Însușirea documentației cadastrale pentru unele imobile aflate în domeniul public al județului Vrancea și actualizarea inventarului bunurilor aparținând domeniului public al județului Vrancea”.

**Fiind supus votului, proiectul de hotărâre a fost adoptat în unanimitate.** (33 voturi ”pentru”)

**La punctul 5** proiectul privind „ Transmiterea în administrarea Direcției Generale de Asistență Socială și Protecția Copilului Vrancea a unui imobil din domeniul public al județului Vrancea, împreună cu dotările aferente”.

**Fiind supus votului, proiectul de hotărâre a fost adoptat în unanimitate.** (33 voturi ”pentru”)

**La punctul 6** proiectul privind „ Aprobarea documentației tehnico-economice la faza: Expertiză tehnică, Documentație de avizare a lucrărilor de intervenții (D.A.L.I.), Proiect tehnic de execuție (P.T.E.) și a indicatorilor tehnico-economici pentru obiectivul de investiții ,,Pod din beton armat pe DJ 205 B, peste râul Șușița, localitatea Satu Nou, oraș Panciu, județul Vrancea, L=155,00 m, km 49+870”.

**Fiind supus votului, proiectul de hotărâre a fost adoptat în unanimitate.** (33 voturi ”pentru”)

**La punctul 7** proiectul privind „ Emiterea avizului consultativ pentru Planul anual de acțiune privind serviciile sociale administrate de Consiliul Local Obrejița, Consiliul Local Garoafa, Consiliul Local Gologanu, Consiliul Local Vintileasca, Consiliul Local Bolotești, Consiliului Local Dumbrăveni, Consiliului Local Milcovul, Consiliului Local Biliești, pentru anul 2025”.

**Fiind supus votului, proiectul de hotărâre a fost adoptat în unanimitate.** (33 voturi ”pentru”)

**La punctul 8** proiectul privind„Mandatarea Asociației de Dezvoltare Intercomunitară Vrancea Curată, prin aparatul tehnic, sa monitorizeze activitățile de operare ale Centrului de Management Integrat al Deșeurilor Haret, Movilița inclusiv a Stației de Sortare și Stației de Compostare și a Stațiilor de Transfer, prestate de către S.C. ECO SUD S.A. București”.

**Fiind supus votului, proiectul de hotărâre a fost adoptat în unanimitate.** (33 voturi ”pentru”)

**La punctul 9** proiectul privind “ Aprobarea documentației tehnice la faza Notă conceptuală și Temă de proiectare pentru obiectivul de investiții „Modernizare infrastructură rutieră de drum județean 205L pe sectoarele: int. DJ 205D (Grumaz) - Vrâncioaia, Spinești - Tulnici - intersecție DN2D, Negrilești - Soveja - intersecția DN2L”.

**Fiind supus votului, proiectul de hotărâre a fost adoptat în unanimitate.** (33 voturi ”pentru”)

**La punctul 10** proiectul privind „ Repartizarea pe unitățile administrativ-teritoriale din județul Vrancea a sumelor defalcate din TVA și a cotelor defalcate din impozitul pe venit estimate a se repartiza Județului Vrancea pe anii 2025-2028”.

**Fiind supus votului, proiectul de hotărâre a fost adoptat în unanimitate.** (33 voturi ”pentru”)

S-a revenit la proiectul privind „ Desemnarea unor consilieri județeni care vor face parte din Autoritatea Teritorială de Ordine Publică Vrancea”.

A fost prezentata procedura de vot, apoi s-a trecut la votarea consilierilor județeni care sa facă parte din ATOP Vrancea.

S-a dat citire procesului - verbal al comisiei de numărare și validare a voturilor, consemnându-se următoarele:

* domnul consilier Cel -Mare Ionel a obținut 29 voturi „ pentru”
* domnul consilier Crețu Adrian Vasile a obținut 28 voturi „ pentru”
* domnul consilier Melinte Vasile a obținut 31 voturi „ pentru”
* domnul consilier Marin Vasile a obținut 31 voturi „ pentru”
* domnul consilier Milea Lionida a obținut 30 voturi „ pentru”
* domnul consilier Tobolcea Valentin a obținut 27 voturi „ pentru”.

 Așadar, având în vedere numărul de voturi valabil exprimat, domnii consilieri județeni nominalizați pe buletinul de vot au întrunit numărul de voturi necesar pentru a face parte din ATOP Vrancea.

**Fiind supus votului deschis, proiectul de hotărâre a fost adoptat în unanimitate. (33 voturi ”pentru”)**

La finalul dezbaterii proiectelor de hotărâri, a avut loc o discuție între doamna consilier Bîznă Mirela Carmen si domnul vicepreședinte Pîslaru Sorin referitor la anumite activități desfășurate cu ocazia zilei de 24 ianuarie 2025.

Epuizându-se punctele înscrise pe ordinea de zi, președintele consiliului județean, domnul Nicușor Halici, a declarat închise lucrările ședinței ordinare a Consiliului Județean Vrancea din 30 ianuarie 2025.

**Președintele**

 **Consiliului Județean Vrancea**

 **Nicușor HALICI**

 **pentru Secretarul general al județului**

 **Mățău Camelia**